Source: https://tampere.cloudnc.fi/fi-FI/Toimielimet/Kaupunginhallitus/Kokous_342018/Rahoitussopimuksen_solmiminen_Euroopan_I(51482)
Timestamp: 2020-08-03 12:50:33+00:00
Document Index: 1112329

Matched Legal Cases: ['§ 154', '§ 151', '§ 152', '§ 153', '§ 155', '§ 156', '§ 157', '§ 158', '§ 159', '§ 160', '§ 161', '§ 162']

Rahoitussopimuksen solmiminen Euroopan Investointipankin kanssa | Tampere esityslistat ja pöytäkirjat
Kokous 3.4.2018
Rahoitussopimuksen solmiminen Euroopan Investointipankin kanssa
Kaupunginhallitus, kokous 3.4.2018
§ 154 Rahoitussopimuksen solmiminen Euroopan Investointipankin kanssa
TRE:2290/02.04.00/2018
Kaupungin talousarvioissa on vuosille 2017-2021 ajoittuvia oppimisympäristön parantamiseen tähtääviä investointeja huomattava määrä. Investoinnit liittyvät esikoulujen, peruskoulujen ja toisen asteen opetustilojen uudisrakentamiseen sekä peruskorjauksiin. Euroopan Investointipankin kanssa on viime vuonna aloitettu kyseisten investointien rahoittamiseen tähtäävä selvitys. Pankki on yhdessä laaditun selvityksen perusteella hyväksynyt opetustiloihin tehtävistä investoinneista 254 milj. euron suuruisen kokonaisuuden, josta he ovat valmiit rahoittamaan 110 miljoonan euron suuruisen osuuden.
Euroopan investointipankki EIP (European Investment Bank, EIB) on Euroopan unionin pankki. EIP on myös EU:n toimielin, joka osallistuu ministerineuvoston päätösten toimeenpanoon. Pankki tukee toiminnallaan EU:n poliittisten ja taloudellisten tavoitteiden toteutumista. Pankin jäseniä ja osakkeenomistajia ovat kaikki EU:n jäsenvaltiot.
EIP myöntää pitkäaikaisia lainoja, joiden tavoitteena on edistää EU:n jäsenvaltioiden yhdentymistä, tasapainoista alueellista kehitystä sekä taloudellista ja sosiaalista yhteenkuuluvuutta. Pankilla on keskeinen rooli EU-maiden kasvua ja työllisyyttä tukevien hankkeiden ja investointien turvaamisessa. Rahoitustoiminnan painopisteitä ovat Euroopan laajuiset liikenne- ja viestintäverkot, energiasektori, pienet ja keskisuuret yritykset, työllisyys, ympäristö sekä koulutus ja terveydenhuolto. Pankin luottoluokitus on paras mahdollinen ja se kykenee siten myöntämään poikkeuksellisen pitkiä ja edullisia rahoituksia niille hankkeille, jotka täyttävät pankin rahoituskriteerit.
Laaditun rahoitussopimuksen mukaan kaupungilla on oikeus, mutta ei velvollisuutta, nostaa allekirjoituksesta kolmen vuoden kuluessa yhteensä 110 milj. euron suuruiset luotot enintään viidessä erässä. Kukin osanosto hinnoitellaan erikseen siten, että kaupungin valitsemaan vaihtuvaan tai kiinteään viitekorkoon lisätään pankin sen hetkinen varainhankinnan kustannus lisättynä 0,01 prosentin riskilisällä. Lainat ovat tasalyhenteisiä ja laina-aika voi olla enimmillään 25 vuotta enintään viiden vuoden lyhennysvapaalla jaksolla laina-ajan alussa. Lainaan ei sisälly erillisiä toimitus- tai järjestelypalkkioita eikä sille tarvitse asettaa vakuutta. Yksittäisistä lainannostoista tehdään erilliset päätökset, jolloin arvioidaan vielä nostohetken markkinatilanne ja EIP:n osanostosta tekemän tarjouksen edullisuus kaupungin kannalta.
Kaupungin hallintosäännön mukaan konsernijohtaja päättää talousarviolainojen nostamisesta. Nyt esitettävä EIP:n kanssa solmittava rahoitussopimus on luonteeltaan iso raamisopimus, joka ei velvoita kaupunkia lainannostoon, mutta mahdollistaa sen. Raamisopimuksen hyväksyminen kuuluu kaupunginhallituksen toimivaltaan. Varsinaiset lainat on tarkoitus nostaa tulevina vuosina ja ne huomioidaan tulevissa talousarvioesityksissä. Talousarviot hyväksyy valtuusto.
Esitys on kaupunginvaltuuston hyväksymien rahoitustoiminnan periaatteiden mukainen.
Euroopan Investointipankin kanssa solmitaan 110,0 milj. euron suuruinen rahoitussopimus.
Euroopan Investointipankki / Reija Ylönen, Arto Vuojolainen, Jukka Männikkö, Janne Salonen
§ 151 Kokouksen laillisuus ja päätösvaltaisuus
§ 152 Pöytäkirjan tarkastus
§ 153 Omavelkaisen takauksen myöntäminen Tampereen Seudun Keskuspuhdistamo Oy:n lainoille
§ 155 Tampereen seudun ammattiopiston liittyminen Metsäkoulutus ry:n jäseneksi
§ 156 Raitiotien eteläiseen ratasuuntaan varautuminen
§ 157 Raitiotien pysäkkivaraus Tekunkadulla
§ 158 Raitiotiepysäkkien määrä Santalahdessa
§ 159 Asemakaava nro 8297, Kaleva, Pellervon koulun ja Tredun tontit, Pellervonkatu 20 ja Sammonkatu 45, katu- ja virkistysaluetta
§ 160 Valtuustoaloite pitkäaikaistyöttömien työllistämiseksi kotihoidon avuksi - Tampereen Sosialidemokraattinen valtuustoryhmä
§ 161 Lautakuntien ja jaostojen ym. sekä viranhaltijoiden ym. päätösten otto-oikeus
§ 162 Tiedoksi merkittävät asiat